იოდის და სხვა მიკროელემენტების დეფიციტით გამოწვეულ დარღვევათა პროფილაქტიკის 2001 წლის სახელმწიფო პროგრამის
კომპონენტი
მოსახლეობასა და სამხედრო მოსამსახურეებზე რადიაციული ზემოქმედების გამოვლენა, დაავადებათა მკურნალობა და დისპანსერიზაცია
პროგრამის არსი
“საქართველოს სახელმწიფო საზღვრის დაცვის სახელმწიფო დეპარტამენტის ლილოს ცალკე სასაზღვრო-სასწავლო რაზმის ტერიტორიაზე რადიაციული კერების აღმოჩენასთან დაკავშირებით გასატარებელ ღონისძიებათა შესახებ” საქართველოს პრეზიდენტის 1997 წლის 9 ოქტომბრის №503 განკარგულების– შესასრულებლად შექმნილმა სამთავრობო კომისიამ გარკვეული მუშაობა  გასწია რადიაციული გამოსხივების წყაროს აღმოსაჩენად ყოფილი საბჭოთა კავშირის ჯარების მიერ ადრე დაკავებულ ტერიტორიაზე. აღმოჩენილია და იზოლირებულია არაერთი გამოსხივების წყარო. 

რადიაციის მაღალი დოზების ზემოქმედება (1 გრეიზე მეტი) სწრაფად ვლინდება მწვავე სხივური დაავადებების სახით. უფრო რთულია მცირე დოზების (1 გრეიზე ნაკლები) ზემოქმედების გამოვლენა, მაგრამ მისი მუტაგენური ეფექტის გამო ძალზე მაღალია წლების მანძილზე რიგი დაავადებების განვითარების რისკი.

1997 წელს ლილოს ინციდენტის დროს დაზიანებულ თერთმეტივე ჯარისკაცს ქრომოსომული ანალიზით ჰემატოლოგიისა და ტრანსფუზიოლოგიის ინსტიტუტში დაუდგინდა ტოტალური დასხივების დოზა 2-4 გრეი, რაც შემდგომში დადასტურებულ იქნა ორ ავადმყოფზე კბილების ემალის დოზიმეტრიით ქ. მოსკოვში და 4 ავადმყოფზე ციტოგენეტიკური გამოკვლევით ქ. პარიზში.

ჩატარდა ლილოს, ვაზიანისა და სხვა სამხედრო ნაწილების პირადი შემადგენლობის სკრინინგული გამოკვლევა.

სულ ჩატარებულია 118 ციტოგენეტიკური გამოკვლევა. მათ შორის 11 ზემოაღნიშნული სამხედრო პირი (19 გამოკვლევა), 76 სამხედრო მოსამსახურე სხვადასხვა ნაწილებიდან (79 გამოკვლევა) 20 თბილისის სახელმწიფო სამედიცინო უნივერსიტეტის სტუდენტი – საკონტროლო ჯგუფი.

ლილოს სამხედრო ბაზიდან ზემოაღნიშულ 11-ის გარდა გამოკვლეულია 34 ჯარისკაცი, რომლებიც შერჩეული იქნა კლინიკო- ჰემატოლოგიური მაჩვენებლით. მათ შორის 5-ს აღმოაჩნდა სპეციფიური ქრომოსომული დარღვევები. დანარჩენი 44 სამხედრო მოსამსახურე სხვადასხვა ნაწილებში მსახურობს და გამოგზავნილ იქნენ გამოსაკვლევად ჰოსპიტალიდან (16) კანისა და ვენერიულ დაავადებათა ინსტიტუტიდან (19), კუკიის მედსანნაწილიდან (4). ე.ი. ყველა ზემოაღნიშნული პირი ამა თუ იმ მიზეზის გამო მკურნალობდა სამედიცინო დაწესებულებაში. მათ უმრავლესობას ჰქონდა სტრეპტოსტაფილოდერმიის, პიოდერმიის, ფურუნკულოზის, მუნის კანზე ერთეული წყლულების კლინიკა.

აღნიშნული 44 ჯარისკაციდან 28-ს აღმოაჩნდა სპეციფიური  ქრომოსომული დარღვევები. მათ შორის ვაზიანის სამხედრო ნაწილიდან გამოკვლეულ 20 ჯარისკაციდან 13-ს, 7 სამხედრო მოსამსახურე, რომელთა სისხლშიც აღმოჩენილ იქნა ქრომოსომული აბერაციები მსახურობენ სხვადასხვა ნაწილებში, მაგრამ გარკვეული დროით სამუშაოდ იმყოფებოდნენ ვაზიანში. რუსთავის სამხედრო ნაწილიდან აბერაციები აღმოაჩნდა 2 ჯარისკაცს (სულ გამოკვლეულია 3), ისანი-1 (2), კუკია-3 (6), გომბორი-1 (1), კრწანისი-1 (1).

ციტოგენეტიკური ანალიზები კონსულტირებულ იქნა სპეციალისტების მიერ ქ. მოსკოვში (ბიოფიზიკის ინსტიტუტში, ჰემატოლოგიისა და ტრანსფუზიოლოგიის სამეცნიერო ცენტრში და ობნინსკის სამედიცინო რადიოლოგიის ცენტრში).

დადასტურდა, რომ პირებმა, რომელთა სისხლშიც აღმოჩენილ იქნა ქრომოსომული აბერაციები, განიცადეს რადიაციის მცირე დოზების ზემოქმედება (>20 რად.), მაშინ როცა დასაშვები წლიური დოზა ატომურ მრეწველობაში  მომუშავეთათვის შეადგენს 5-რად-ს. ზემოაღნიშნული განაპირობებს ქრომოსომული დარღვევების მქონე პირთა რისკის ჯგუფად გამოყოფის აუცილებლობას. აღსანიშნავია, რომ საკონტროლო ჯგუფში სახელმწიფო-სამედიცინო უნივერსიტეტის სტუდენტებს (მამაკაცები 20-21 წლის ასაკში) პერიფერიულ სისხლში ქრომოსომული ანალიზით პათოლოგიური ცვლილებები არ აღმოაჩნდათ.

ამჟამად დისპანსერულ აღრიცხვაზე იმყოფება 46 სამხედრო მოსამსახურე.

ლილოს 11 ავადმყოფიდან 8-ს განმეორებით ჩაუტარდა ციტოგენეტიკური გამოკვლევა. უაღრესად მნიშვნელოვანია, რომ მათგან 4 ავადმყოფს გაეზარდა ქრომოსომულ აბერაციათა პროცენტი, რაც გვაფიქრებინებს ვივარაუდოთ ენდოგენური, ინკორპორირებული რადიაციული წყაროს არსებობა. აღნიშნულმა შემთხვევებმა ფართო საერთაშორისო გამოხმაურება ჰპოვა. საკითხის შესწავლაში აქტიურად ჩაებნენ ჯანდაცვის მსოფლიო ორგანიზაციის ატომური ენერგიის სარეთაშორისო სააგენტოს, საფრანგეთის, გერმანიის, რუსეთის და სხვა ქვეყნების ექსპერტები. პარიზში კიურის ინსტიტუტში მკურნალობდნენ ადუაშვილი და ელიაური, ხოლო პერსის სამხედრო ჰოსპიტალში ჩახურაშვილი და წიქარიძე.

დანარჩენი 7 ავადმყოფი გადაყვანილ იქნა გერმანიაში ულმის უნივერსიტეტის დერმატოლოგიურ კლინიკაში.

1998 წლის  ივლისში სოფ. მათხოჯის ტერიტორიზე აღმოჩენილ იქნა Cs –137-ის სამი წყარო, გამოკვლეულია  1800-მდე მაცხოვრებელი. მათ შორის პერიფერიულ სისხლში ცვლილებები აღმოაჩნდა 67-ს. რადიაციის წყაროდან 500-მ-მდე რადიუსის მქონე ტერიტორიაზე ცხოვრობს 223 მოსახლე.

ატომური ენერგიის საერთაშორისო სააგენტოს (IAEA) ინიციატივითა და კოორდინაციით IPSN (კიურის სახელობის ინსტიტუტი) მისიამ საქართველოში, ადგილზე ჩაატარა გამოკვლევები, სისხლის სინჯები აიღო სოფ. მათხოჯში მცხოვრები 85 ადამიანისაგან, რადგან არსებობდა ეჭვი იმის შესახებ, რომ ისინი დასხივებული იყვნენ ერთ-ერთ სამხედრო ბაზაზე არსებული რადიაციული წყაროს მიერ, რომელიც სოფლის მიმდებარე ტერიტორიაზეა მოთავსებული. საფრანგეთში დაბრუნების შემდეგ 1998 წლის 17 ოქტომბერს სისხლის ეს სინჯები შემოწმდა. დოზიმეტრული ანალიზი ჩატარდა მრავალპარამეტრიანი ბიოლოგიური დოზიმეტრიის ლაბორატორიაში (LDBM) ორგვარი პროცედურის მიხედვით: კრიზისული პროცედურა, რომელიც ამ ლაბორატორიაშია შემუშავებული სწრაფი კვლევის მიზნით და მეორე უფრო ზუსტი პროცედურით, რომელიც ექსპერტიზისათვის არის გამიზნული.

კრიზისული პროცედურა: ეს პროცედურა გამიზნულია არასტაბილური ქრომოსომული აბერაციების აღმოსაჩენად (დიცენტრიკები და ცენტრული რგოლები), რაც დამახასიათებელია იონური რადიაციისათვის. მათი გამოკვლევა ხდება სისხლის ლიმფოციტების კულტურაში 50 მეტაფაზის მიკროსკოპული გამოკვლევით მაშინ, როდესაც ისინი დაყოფის ეტაპზე იმყოფებიან. დოზის შეფასება შესაძლებელია დოზური ეფექტის დამოკიდებულების შესწავლით სისხლის სინჯებზე რადიაციული წყაროს ზემოქმედებით in vitro პირობებში, ჩვენს შემთხვევაში y-რადიაცია60 Co0.5 Gy/min  დოზით. ეს მეთოდი საშუალებას იძლევა მოხდეს მოსახლეობის სწრაფი დახარისხების დოზის შესაბამისად (სარწმუნოების ინტერვალი + 1 Gy). პირველმა ფაზამ, რომელიც 7 დღეში დასრულდა უჩვენა, რომ მიღებული დოზა ყველა შემთხვევაში 1 Gy-ზე დაბალი იყო.

ექსპერტიზის პროცედურა:
იგივე პრინციპზე დაყრდნობით, სახელდობრ, არასტაბილური ქრომოსომული აბერაციების დათვლის საშუალებით, მეორე ფაზის მიზანი იყო სტატისტიკური მონაცემები დაედასტურებინათ დასაკვირვებელ ლიმფოციტთა რაოდენობის გაზრდის გზით. ამ შემთხვევაში ძირითადი მიზანი არის დაკვირვება 250 მეტაფაზაზე ერთ ადამიანში.

1998 წლის ნოემბრის შედეგები:

გამოკვლეულ ადამიანთა რაოდენობა: 59

გამოკვლეულ უჯრედთა რაოდენობა: 12226 ლიმფოციტი
იმ ადამიანთა რაოდენობა, რომელთაც
აღმოაჩნდათ დიცენტრიკები:        13

თითოეულ ადამიანში აღმოცენილ 

დიცენტრიკთა რაოდენობა:  1-დან 4 დიცენტრიკამდე 

 1999 წლის აპრილში სოფ.ხაიშში აღმოჩენილ იქნა 27000 რ/სთ სიმძლავრის ორი წყარო. გამოკვლეულ იქნა სოფ. ხაიშის 150 მაცხოვრებელი. ციტოგენეტიკური გამოკვლევა ჩაუტარდა 40 ადამიანს. 18 გამოკვლეულიდან 5 აღმოაჩნდათ რადიაციის მცირე და საშუალო დოზებით დასხივებისათვის დამახასიათებელი ქრომოსომული აბერაციები.

ჰემატოლოგიისა და ტრანსფუზიოლოგიის ს/კ ინსტიტუტის ბაზაზე მოქმედებს მოსახლეობაზე შესაძლო რადიაციული ზემოქმედების გამოვლენისა და დაზარებულ პირთა დისპანსერიზაციის სპეციალური მიზნობრივი სახელმწიფო პროგრამა.

პროგრამის მიზანი: რადიაციის მცირე დოზების ზემოქმედებით დაზარებულ პირთა გამოლენა დისპანსერიზაცია და მკურნალობა, მოსალობდნელ გართულებათა პრევენცია.

სტრატეგია: რადიაციის მცირე დოზების ზემოქმედების გამოვლენა   ციტოგენეტიკური გამოკვლევების საშუალებით და მკურნალობისათვის სათანადო პირობების შექმნა.

ტაქტიკა: 
1. ჯარისკაცებისა და მოსახლეობის კონტიგენტის შერჩევა ციტოგენეტიკური გამოკვლევისათვის სიტუაციური მდგომარეობის მიხედვით.

2. კომპლექსური გამოკვლევების ჩატარება რისკ-ჯგუფების გამოყოფისათვის.

3. ავადმყოფების და რისკ-ჯგუფების პირების დისპანსერიზაცია.

4. დასხივებულთათვის ინტენსიური სტაციონარული მკურნალობისათვის სათანადო პირობების შექმნა.

5. თერაპიული და ქირურგიული ღონისძიებების ჩატარება გამოვლენილი დარღვევების კორექციისათვის.

მოსალოდნელი შედეგები:   
1. რადიაციის მცირე დოზებით გამოწვეული დარღვევების მქონე ავადმყოფების გამოვლინება.

2. სხივური ტრამვის მქონე ავადმყოფების გამოვლინება.

3. თერაპიული  და ქირურგიული ღონისძიებების საშუალებით დასხივების შედეგად განვითარებული დარღვევების კორექცია.

მოცემულ ეტაპზე პროგრამის რეალიზაციის აუცილებლობის დასაბუთება
პროგრამა ითვალისწინებს როგორც ლილოსა და ვაზიანის ბაზის სამხედრო პირთა, ასევე ხაიშისა და სხვა რადიაციული წყაროების მიმდებარე ტერიტორიაზე მცხოვრები მოსახლეობის მაქსიმალურ გამოკვლევებს – თვეში დაახლოებით 40-50 კაცის რაოდენობით, წელიწადში 400-მდე პირს. 11 სამხედრო პირი, რომელთაც უკვე დაუდგინდათ სხივური ტრავმა, უნდა იმყოფებოდეს მუდმივი დისპანსერული მეთვალყურეობის ქვეშ და რეგულარულად უტარდებოდეთ გამოკვლევები და მკურნალობა.

ის პირები, რომელთაც პირველადი გამოკვლევების შედეგად დაუდგინდებათ ქრომოსომული აბერაციები, რაც სხივური ზემოქმედების სარწმუნო მარკერს წარმოადგენს, აგრეთვე ცვლილებები ჰემატოლოგიური და იმუნური სტატუსის მხრივ, ასევე აყვანილი უნდა იქნან დისპანსერიზაციაზე და ჩაუტარდეთ პერიოდული ამბულატორიული გამოკვლევები ყოველი 6 თვის შემდეგ, ხოლო საჭიროების შემთხვევაში, უფრო ხშირადაც უნდა გაკეთდეს ციტოგენეტიკური ანალიზი.

უფრო რეგულარულად აღნიშნულ პირებს უნდა ჩაუტარდეთ კლინიკურ-ჰემატოლოგიური გამოკვლევები შესაბამისი თერაპიული კორექციით. გარკვეული ჩვენებების მიხედვით აუცილებელია დამატებითი გამოკვლევების ჩატარებაც (იმუნოლოგიური, ბიოქიმიური).

ჰემატოლოდიისა და ტრანსფუზიოლოგიის ს/კ ინსტიტუტში შეიქმნა რადიაციით დაზიანებულთა დიაგნოსტიკისა და მკურნალობის მიზნობრივი ჯგუფი. ჯგუფში გაერთიანებული არიან ჰემატოლოგები, ქირურგები და გენეტიკოსები, გამოიყოფა სპეციალური 3 პალატა 12 ავადმყოფზე.

მიზანშეწონილია:

შესაბამისი უწყებებისა და სამსახურების მიერ გაგრძელდეს მაიონიზირებული გამოსხივების წყაროს აღმოჩენის მიზნით საძიებო სამუშაოები.

ჩატარდეს მოსამსახურე პერსონალის, ჯარისკაცთა და მოსახლეობის გამოკითხვა ის სამხედრო ნაწილები, სადაც ადრე განთავსებული იყო საბჭოთა სამხედრო ბაზები, მათი მიმდებარე ტერიტორია, ნაწილებში მომსახურე პერსონალისა და ჯარისკაცთა საცხოვრებელი სახლები, რათა გამოირიცხოს რადიაქტიული ნივთიერებების მოსახლეობაში არსებობის ფაქტი.

ჩატარდეს არა მარტო გამა-ფონის გამოკვლევა არამედ რადიომეტრული და რადიოქიმიური კვლევა სხვა ტიპის გამოსხივებაზე.

გამომდინარე ზემოაღნიშნულიდან აუცილებელია საქართველოს თავდაცვის სამინისტროს სამედიცინო სამსახურის მიერ მითითებული სამხედრო ნაწილებთან კონტაქტში მყოფ პირებში ეპიდემიოლოგიური კვლევის ჩატარება. გამოვლენილ და ეჭვმიტანილ პირებს ჩაუტარდეთ სრული ბიოლოგიური სამედიცინო გამოკვლევბი (ქრომოსომული დოზიმეტრია).

მოსალოდნელი სერიოზული უარყოფითი შედეგების განვითარების პროცესი შეჩერებული არა არის და იგი ამჟამადეც გრძელდება. აუცილებელია სამობილიზაციო რეჟიმის დაცვა, რაც ზემოთჩამოთვლილ ღონისძიებებთან ერთად გულისხმობს ინტენსიური თერაპიისათვის ორი ნახევრადსტერილური პალატის ორგანიზებასა და გრავიტაციული ქირურგიის განყოფილების ბაზაზე სისხლის ფომიანი ელემენტების სეპარატორის დადგმას და პერიფერიული სისხლის ღეროვანი უჯრედების ტრანსფუზიის დანერგვას.

პროგრამის ღირებულებაა 50 000 ლარი.

ხელშემწყობი ფაქტორები: პროგრამა შეთანხმებულია საქართველოს თავდაცვის სამინიტროებთან, საქართველოს სახელმწიფო საზღვრის დაცვის სახელმწიფო დეპარტამენტთან. პროგრამის შესრულებაში აქტიურად მონაწილეობენ ატომური ენერგიის საერთაშორისო სააგენტო, პარიზის კიურის სახელობის ინსტიტუტი (IPSN),  საფრანგეთის პერსის სამხედრო ჰოსპიტალი. 

ხელშემშლელი ფაქტორები: არასრული და წყვეტილი დაფინანსება. პროგრამის ეფექტურობისათვის აუცილებელი ინტერსექტორთა მიერ საწარმოებელ სამუშაოთა ინერტულობა.

პროგრამის მართვა 

პროგრამის მართვა-დაფინანსებას ახორციელებს საქართველოს შრომის,  ჯანმრთელობისა და სოციალური დაცვის სამინისტრო საზოგადოებრივი ჯანდაცვის დეპარტამენტის მეშვეობით.

პროგრამის პასუხისმგებელი შემსრულებელია ჰემატოლოგიისა და ტრანსფუზიოლოგიის ს/კ ინსტიტუტი.

სახელმწიფო სამედიცინო-პროფილაქტიკური პროგრამების განხორციელება ძირითადად ხასიათდება მოსახლეობის მაქსიმალური მოცვით, დროში განსაზღვრულობით (მ.შ. უწყვეტი წარმოება), სპეციალიზირებული მომსახურებით (მ.შ. არასამედიცინო), “ტრადიციული” შემსრულებლების (სამედიცინო-პროფილაქტიკური ქსელი) ბაზისური სტრუქტურით, ეპიდსიტუაციის მდგომარეობით და სხვა. ფაქტიურად ერთწლიანი პროფილაქტიკური პროგრამების განხორციელების მკაცრად შეზღუდული დრო, ოპტიმიზაციის პირობებში მყოფი სახელმწიფო სექტორები, ცვალებადი სამართლებრივი ბაზა, რომელიც უმეტეს შემთხვევაში არაადექვატურია ღონისძიებათა ეფექტური გატარების ხელშეწყობისათვის, ქმნის საშიშროებას დასახულ ღონისძიებათა მისაღებ დონეზე შესრულებისათვის. ე.ი. ობიექტურად არსებობს მაღალი რისკი სოციალურად აუცილებელი ღონისძიებების ვერ გატარების, რომელსაც ვერ ხსნის მოქნილი მმართველობითი ქმედებანი, რამეთუ ქმედებანი თავისთავად ინერტული ბუნებისანი არიან. პროფილაქტიკური ღონისძიებების გატარება პროგრამის მიხედვით ამ ეტაპზე განხორციელდება შემსრულებელთან ხელშეკრულების გაფორმებით, უპირატესად ერთ პირთან მოლაპარაკების გზით, რაც გათვალისწინებულია საქართველოს კანონში “სახელმწიფო შესყიდვების შესახებ” (თავი IV, ერთ პირთან მოლაპარაკება, მუხლი 22, პუნქტი 1 და 2). საჭიროების შემთხვევაში გატარდება ამ კანონით გათვალისწინებული სხვა პროცედუალური ქმედებანი მოთხოვნებისა და საშუალებების შესაბამისად.

გაწეული სამუშაოების ანგარიში წარდგება შემსრულებლის მიერ დადგენილი ფორმის შესაბამისად (დანართი) ყოველთვიურად.

ანაზღაურება წარმოებს საორიენტაციო ხარჯთაღრიცხვის ფარგლებში, მოქმედი კანონმდებლობით გაწეული საქმინობის შესაბამისად, რომელსაც შემსრულებელი წარუდგენს დამკვეთს.

